নিজেস্ব প্রতিবেদন : সুপ্রিম কোর্টের নির্দেশ থাকা সত্ত্বেও মানা হয়নি নিষেধাজ্ঞা। কালীপুজোর রাত থেকে প্রতিপদের রাত, কলকাতার আকাশজুড়ে দেখা গেল আতসবাজির রোশনাই। শোনা গেল শব্দবাজির দাপটও। সেই বাজির কোপেই পুড়ল পুজো মণ্ডপ। জ্বলন্ত ফানুস পড়ে আগুন ধরে গেল ১৩০, বলরাম দে স্ট্রিটের ফাইভ স্টার ক্লাবের মণ্ডপে। যদিও স্থানীয়দের চেষ্টায় অল্প সময়ের মধ্যেই আগুন নিয়ন্ত্রণে চলে আসে। প্যান্ডেলের কোনও বড়রকম ক্ষয়ক্ষতি হয়নি। হতাহতের খবর মেলেনি। খবর পেয়ে দমকলের দুটি ইঞ্জিন ঘটনাস্থলে আসে। যদিও ততক্ষণে আগুন নিভিয়ে ফেলেছেন এলাকার বাসিন্দারাই। পরিস্থিতি খতিয়ে দেখে ফিরে যান দমকল কর্মীরা। পুলিস এসে এলাকায় বাজি ফাটানো বন্ধ করে দেয়।